Broj: 711-I-250-Pp-209-22/23-07-21

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika** **Tonija Štimca općinskog načelnika Općine Lokve i obveznika, Ivice Gržanića direktora trgovačkog društva Lokvarka d.o.o. za komunalne djelatnosti,** na stručnom sastanku Povjerenstva održanom dana 10. siječnja 2023.g., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Tonija Štimca, općinskog načelnika Općine Lokve, i obveznika Ivice Gržanića, direktora trgovačkog druuštva Lokavraka d.o.o., u vezi sklapanja poslovnih odnosa između Općine Lokve i trgovačkog društva Lokvarka d.o.o. te u vezi navodnog počinjenja štete od strane Ivice Gržanića trgovačkom društvu Lokvarka d.o.o., neće se pokrenuti, s obzirom da iz dostavljenih očitovanja ne proizlaze okolnosti koje bi upućivale na moguću povredu ZSSI-a.**

Obrazloženje

Povjerenstvo je dana 03. travnja 2022.g. na temelju neanonimne prijave otvorilo predmet protiv obveznika Tonija Štimca, općinskog načelnika Općine Lokve i obveznika Ivice Gržanića, direktora trgovačkog društva Lokvarka d.o.o.o za komunalne djelatnosti, koji se vodi pod brojem Pp-209/22.

U navedenoj prijavi prijavitelj navodi kako općinski načelnik Općine Lokve daje direktno poslove trgovačkom društvu Lokvarka d.o.o., kojem je Općina osnivač, iako se isto inače ne bavi takvim poslovima. Nadalje se navodi da je direktor trgovačkog društva Lokvarka d.o.o. prouzročio šteteu poduzeću, ali da je Nadzorni odbor odlučio da sve troškove snosi trgovačko društvo.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a. Uvidom u Registar koji vodi Povjerenstvo, utvrđeno je da je Toni Štimac obnašao dužnost općinskog načelnika Općine Lokve u mandatima 2013.-2017., 2017.-2021. te da ponovno istu obnaša od 21. svibnja 2021.

Uvidom u izvadak iz sudskog registra nadležnog trgovačkog suda utvrđeno je kako je jedini osnivač trgovačkog društva Lokvaraka d.o.o. MBS: 040248350, Općina Lokve

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a. Stoga je i obveznik Ivica Gržanić, povodom obnašanja dužnosti direktora trgovačkog društva Lokvarka d.o.o. dužan pridržavati se odredbi ZSSI-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je povodom prijave zatražilo od Općine Lokve podatke o tome je li Općina Lokve stupala u poslovne odnose s trgovačkim društvom Lokvarka d.o.o. te ako su poslovni odnosi postojali ili postoje, zatražena je dostava podataka o kakvim se konkretno poslovnim odnosima radi, koja je novčana vrijednost tih poslovnih odnosa, tko je donio odluku o stupanju Općine Lokve u poslovne odnose s trgovačkim društvom Lokvaraka d.o.o. kao i je li sklapanju istih prethodila određena procedura.

Nadalje, zatraženo je očitovanje jesu li Skupština ili Nadzorni odbor društva imali saznanja o eventualnom počinjenju štete od strane direktora trgovačkog društva Lokvarka d.o.o. za komunalne djelatnosti Ivice Gržanića istome društvu, te ako da je li donesena odluka u pogledu naknade štete počinjene od strane direktora trgovačkog društva Lokvarka d.o.o. za komunalne djelatnosti i tko je takvu odluku donio, uz dostavu dokumentacije i isprave koje se odnose na okolnosti iz zatraženog očitovanja.

Općina Lokve dostavila je očitovanje KLASA: 042-04-22/01/2 URBROJ: 2170-23-02-22-2 dana 14. studenog 2022. u kojem se navodi da je 24. listopada 2008. g. sklopljen Ugovor o obavljanju komunalnih poslova između Općine Lokve, zastupane po tadašnjem načelniku Antonu Mihelčiću i trgovačkog društva Lokvarka d.o.o. za komunalne djelatnosti, zastupanog po tadašnjoj direktorici Andrei Šafar, koji dostavljaju u prilogu.

Nadalje je dostavljen i izvadak iz sudskog registra Lokvarka d.o.o., kao i kartica subjekta Lokvaraka d.o.o. za razdoblje od 1. siječnja 2013. do 31. prosinca 2022.g. do dana ispisa knjigovodstvene kartice 10. studenog 2022.g.

Vezano za upit jesu li Skupština ili Nadzorni odbor društva Lokvarka d.o.o. za komunalne djelatnosti imali saznanja o eventualnom počinjenju štete od strane direktora trgovačkog društva Lokvarka d.o.o. za komunalne djelatnosti Ivice Gržanića ovome društvu, navodi se da nemaju nikakvih saznanja o kakvoj bi se eventualnoj šteti radilo, te mole precizirranje kako bi se mogli detaljnije očitovati.

Nadalje od trgovačkog društva Lokvarka d.o.o. za komunalne djelatnosti Povjerensvo je zatražilo očitovanje je li navedeno trgovačko društvo stupalo u poslovne odnose s Općinom Lokve te ako su poslovni odnosi postojali ili postoje, dostavu podatke o kakvim se konkretno poslovnim odnosima radi, koja je novčana vrijednost tih poslovnih odnosa, tko je donio odluku o stupanju u poslovne odnose kao i je li sklapanju istih prethodila određena procedura.

Također je zatraženo očitovanje je li trgovačkom društvu Lokvarka d.o.o. za komunalne djelatnosti eventualno počinjena šteta od strane direktora trgovačkog društva Ivice Gržanić, te je li donesena kakva odluka u pogledu naknade štete počinjene od strane direktora trgovačkog društva Lokve d.o.o. i tko je takvu odluku donio.

Trgovačko društvo Lokvarka d.o.o. za komunalne djelatnosti dostavilo je svoje očitovanje u kojem se navodi kako je sklopljen Ugovor o obavljanju komunalnih poslova između Općine Lokve, zastupane po tadašnjem načelniku Antonu Mihelčiću i trgovačkog društva Lokvarka d.o.o. za komunalne djelatnosti, zastupane po tadašnjoj direktorici Andrei Šafar, koji dostavljaju u prilogu. Nadalje je dostavljen i izvadak iz Sudskog registra Lokvarka d.o.o., kao i kartica subjekta Općine Lokve za razdoblje od 1. siječnja 2013. do 31. studenog 2022.g. odnosno do dana ispisa knjigovodstvene kartice 31. studenog 2022.g.

Vezano za upit je li Skupština ili Nadzorni odbor društva imao saznanja o eventualnom počinjenju štete od strane direktora trgovačkog društva Lokvarka d.o.o. Ivice Gržanića tome društvu, navodi se da nemaju nikakvih saznanja o kakvoj bi se eventualnoj šteti radilo, te mole preciziranje kako bi se mogli detaljnije očitovati.

Sukladno članku 5. stavku 1. točka 3. ZSSI/21-a član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Prema odredbi članka 5. stavka 1. točke 6. ZSSI/21-a povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavkom 1. ZSSI/21-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok će se prema stavku 2. istog članka obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interesa  s njim povezanih osoba, ako nije drukčije propisano zakonom.

U odnosu na poslovne odnose između Općine Lokve i trgovačkog društva Lokvarka d.o.o., Povjerenstvo obrazlaže da nije utvrđena osnova po kojoj bi se dužnosnik Toni Štimac mogao smatrati interesno povezanim s navedenim trgovačkim društvom. Naime, iz prikupljene dokumentacije utvrđeno je da se radi o trgovačkom društvu u vlasništvu Općine Lokve, a ne društvu koje bi bilo vlasnički ili upravljački povezano s obveznikom, dok je sam poslovni odnos o kojem je Povjerenstvo steklo saznanja nastao u vrijeme kada Toni Štimac nije obnašao dužnost općinskog načelnika Općine Lokve, stoga navedeni poslovni odnos nije sporan sa stajališta odredbi ZSSI-a.

U odnosu na navode iz prijave koji se odnose na počinjenje štete od strane Ivice Gržanića trgovačkom društvu Lokvarna d.o.o., iz zaprimljenih očitovanja ne proizlazi da bi takva šteta nastala.

Temeljem prikupljenih podataka i dokumentacije, Povjerenstvo je predmetnu prijavu ocijenilo neosnovanom i nevjerodostojnom, s obzirom da nije steklo saznanja da bi obveznici Toni Štimac i Ivica Gržanić postupali suprotno odredbama ZSSI-a vezano za sklapanje poslovnih odnosa između Općine Lokve i trgovačkog društva Lokavrka d.o.o. za komunalne djelatnosti, kao niti vezano za eventualno počinjenje štete trgovačkom društvu Lokvaraka d.o.o od strane Ivice Gržanića.

Sukladno svemu navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku Toniju Štimcu, osobnom dostavom
2. Obvezniku Ivici Gržaniću, osobnom dostavom

3. Podnositelju prijave na znanje, putem e-maila

4. Pismohrana